钦定古今图书集成/明伦汇编/官常典/第725卷 > 王忠植
## 钦定古今图书集成/明伦汇编/官常典/第725卷 > 王忠植

按《宋史忠义传》：“忠植，太行义士也。绍兴九年，取石州
等十一郡，授武功大夫、华州观察，统制河东忠义军
马，遂知代州。寻落阶官，为建宁军承宣使、龙神卫四
厢都指挥使、河东经略安抚使。明年，金人围庆阳急，
帅臣宋万年乘城拒守，会川陕宣抚副使胡世将檄
忠植以所部赴陕西会合，行次延安，叛将赵惟清执”
忠植，使拜诏，忠植曰：“本朝诏则拜，金国诏则不拜。”惟
清械诣其右副元帅撒离曷，不能屈，使甲士引诣庆
阳城下，谕使降。忠植大呼曰：“我河东步佛山忠义人
也，为金人所执，使来招降，愿将士勿负朝廷，坚守城
壁。忠植即死城下。”撒离曷怒诘之，忠植披襟大呼曰：
“当速杀我！”遂遇害。世将上其事，赠奉国军节度使、开
府仪同三司，官其家十人。